REGOLAMENT TAL-KUMMISSJONI (KE) Nru 1092/2007
ta’ l-20 ta’ Settembru 2007
dwar il-ħruġ ta’ liċenzji għall-importazzjoni ta’ ross fil-qafas tal-kwoti tariffarji stabbiliti għas-subperjodu minn Settembru 2007 bir-Regolament (KE) Nru 2021/2006
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1785/2003 tad-29 ta’ Settembru 2003 dwar l-organizzazzjoni tas-suq tar-ross (1),
Wara li kkunsidrat ir-Regolament tal-Kummissjoni (KE) Nru 1301/2006 tal-31 ta’ Awissu 2006 li jistabbilixxi regoli komuni għall-amministrazzjoni tal-kwoti tariffarji għall-importazzjoni tal-prodotti agrikoli rregolati minn sistema ta’ liċenzji għall-importazzjoni (2), u b’mod partikolari l-Artikolu 7(2) tiegħu,
Wara li kkunsidrat ir-Regolament tal-Kummissjoni (KE) Nru 2021/2006 tat-22 ta’ Diċembru 2006 li jistabbilixxi u jipprovdi għall-amministrazzjoni tal-kwoti għall-importazzjoni ta’ ross li joriġina mill-Istati Afrikani, mill-Karibew u mill-Paċifiku (AKP) u mill-pajjiżi u territorji extra-Ewropej (OCT) (3), u partikolarment l-Artikolu 15(1),
Billi:
(1)
Ir-Regolament (KE) Nru 2021/2006 stabbilixxa kwota tariffarja annwali globali għall-importazzjoni ta’ 160 000 tunnellata ta’ ross, espressi fl-ekwivalenti ta’ ross imqaxxar, li minnhom 125 000 tunnellata joriġinaw mill-Istati AKP (numru tas-serje 09.4187), 25 000 tunnellata joriġinaw mill-Antilli Olandiżi u minn Aruba (numru tas-serje 09.4189) u 10 000 tunnellata joriġinaw mill-OCT l-anqas żviluppati (numru tas-serje 09.4190), u kwota tariffarja annwali ta’ ross miksur li joriġina mill-Istati AKP ta’ 20 000 tunnellata (numru tas-serje 09.4188).
(2)
Għal dawn il-kwoti, previsti fil-punti (a), (b), (ċ) u (d) ta’ l-Artikolu 1(1) tar-Regolament (KE) Nru 2021/2006, it-tielet subperjodu jikkorrispondi għax-xahar ta’ Settembru.
(3)
Min-notifika magħmula skond l-Artikolu 17(a) tar-Regolament (KE) Nru 2021/2006, jirriżulta li għall-kwota bin-numru tas-serje 09.4187 l-applikazzjonijiet imressqa matul l-ewwel ħamest ijiem ta’ xogħol tax-xahar ta’ Settembru 2007, skond l-ewwel subparagrafu ta’ l-Artikolu 13, jeċċedu l-kwantità ekwivalenti għal ross imqaxxar, superjuri għal dik disponibbli. Jeħtieġ għalhekk li jiġi determinat sa liema punt jistgħu jinħarġu l-liċenzji għall-importazzjoni, billi jiġi stabbilit il-koeffiċjent ta’ allokazzjoni li għandu jkun applikat għall-kwantità mitluba.
(4)
Barra minn hekk, min-notifika msemmija hawn fuq, jirriżulta li għall-kwoti bin-numri tas-serje 09.4189 - 09.4190, it-talbiet imressqa matul l-ewwel ħamest ijiem ta’ xogħol tax-xahar ta’ Settembru 2007, skond l-Artikolu 13(1) tar-Regolament imsemmi, ma jaqbżux il-kwantità ekwivalenti għal ross imqaxxar il-kwantità disponibbli.
(5)
Għalhekk, jeħtieġ li jiġu ffissati l-kwantitajiet totali disponibbli għas-subperjodu tal-kwoti ta’ wara, skond l-Artikolu 15(1) tar-Regolament (KE) Nru 2021/2006,
ADOTTAT DAN IR-REGOLAMENT:
Artikolu 1
1. L-applikazzjonijiet għal-liċenzji ta’ l-importazzjoni ta’ ross li jaqgħu fl-ambitu tal-kwoti bin-numru tas-serje 09.4187 stipulati bir-Regolament (KE) Nru 2021/2006, imressqa matul l-ewwel ħamest ijiem ta’ xogħol ta’ Settembru 2007, jagħtu lok għall-ħruġ ta’ liċenzji għall-kwantitajiet mitluba, assenjati skond il-koeffiċjenti ta’ allokazzjoni stabbiliti fl-Anness għal dan ir-Regolament.
2. Il-kwantitajiet totali disponibbli, fil-kuntest tal-kwoti bin-numri tas-serje 09.4187 - 09.4188 - 09.4189 - 09.4190, stipulati bir-Regolament (KE) Nru 2021/2006 għas-subperjodu tal-kwoti sussegwenti, huma stabbiliti bl-Anness għal dan ir-Regolament.
Artikolu 2
Dan ir-Regolament jidħol fis-seħħ il-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Settembru 2007.